熊禾
闻崇安县学立碑
出山未逾月，辄复入山去。
平生武夷志，兹游适真遇。
诛茅倘可遂，岂但山水趣。
扶摇欣夙心，踌躇动长虑。
恭惟文公学，倡道匪虚语。
向微剖析功，斯人遂聋瞽。
斋居一原叹，此叹无人悟。
晚年制作心，门人未轻许。
真实浸泬寥，枝叶谩夸诩。
漂沦未百年，剽窃立门户。
吾党固有愆，斯道自今古。
扶偏须忠臣，邪说可无距。
同志此来游，兴言激余素。
礼乐愧河汾，兴唐竟谁予。
大隐堂前水，滔滔自东注，
回薄万古心，无言对天柱。